Arkitema
Arkitema, indtil 2002 Arkitektgruppen Aarhus, dansk tegnestue, der drives af 13 partnere med afdelinger i Aarhus og København; i 2004 fusioneret med AA Arkitekter. 
Tegnestuen blev grundlagt i 1969 af fem arkitektstuderende, Lars Due (f. 1943), Michael Harebek (f. 1942), Ole Nielsson (f. 1942), Erling Stadager (f. 1942) og Helge Tindal (f. 1940), der vakte opsigt ved at vinde konkurrencen om Køge Rådhus (taget i brug 1976-79). 
Med specialiserede afdelinger for bl.a. bygning, landskabsplanlægning og design er Arkitema blevet en af Danmarks største arkitektvirksomheder. Et mangeårigt engagement i boligbyggeri har resulteret i talrige opgaver ved bl.a. de senere års byggeri ved vand eller i havneområder, således i København (Søfronten, Sluseholmen mfl.), Frederikssund og Faaborg. 
De regionale og postmoderne referencer i tidligere byggerier blev i løbet af 1990'erne erstattet af nymodernismen i store og spektakulære bygninger som it-virksomheden CCI Europes hovedsæde i Højbjerg, Aarhus (2001) samt HKs og Kommunernes Landsforenings to mægtige glashuse (2002) og firmadomicilet Kobbertårnet (2004), begge i København. 
De hidtil seneste projekter tæller rådhus og bibliotek i Skive (2006), store hospitaler i Shenzhen, Kina (fra 2005) og Østfold, Norge (fra 2006) samt et kulturhus i Akureyri, Island (konkurrence vundet i 2004 s.m. den islandske tegnestue Arkthing).